Maddalen Arzallus

Maddalen Arzallus Antia (Hendaia, Lapurdi, 1990eko abenduaren 27a) bertsolaria, Euskadi Gaztea irratiko esataria da eta Euskal Telebistako kazetaria da, azkenaldian Gure kasa saioaren kolaboratzaile eta Biba Zuek saioko aurkezle modura egin du lan. Hainbat bertso zabaldu ditu bideo moduan sare sozialen bidez.

Biografia 

Baionan jaioa. Txikitatik bertsozaletu da etxeko giroan, Jexux Arzallus bertsolariaren eta Miren Antiaren alaba eta Itsaso eta Ametsen arreba da. 9 urte baino ez zituen Hendaiako bertso-eskolan hasi zenean, geroago ospetsu izango ziren beste bertsolariekin: Maindi Murua, Kristine Txoperena, Odei Barroso edo Aimar Karrika, besteak beste. Kantuan eta gitarra jotzen ere ibili da herriz herri.

2001ean hasi zen Euskal Herriko Eskolarteko Txapelketan parte hartzen, eta gerora hiru aldiz izan zen txapeldun, 2004an, 2005ean eta 2007an. 2008an Xilaba Bertsulari Xapelketako finalista izan zen, eta ondoren 2009ko Bertsolari Txapelketa Nagusian parte hartu zuen. Zenbait sariketatan ere parte hartu du. 2010eko Bertso Egunean Miren Amurizarekin batera euren amei eskainitako bertsoek oihartzun handia izan zuten.

Itzulpengintza eta interpretazio ikasketak egin zituen Euskal Herriko Unibertsitatean, Gasteizen. 2009an bertsolaritza alde batera utzi eta urtebete Parisen igaro zuen, Erasmus bekaren bidez Parisko Unibertsitatean ikasten. Era berean, bi uda San Petesburgoko Unibertsitatean igaro zituen errusiera lantzen. Ipar Euskal Herriko Hitza eta Gaztezulo aldizkarietan kolaborazioak idatzi izan ditu.

Bi urtez itzultzaile lanak egin zituen Zestoako Bakun itzulpengintza enpresan, besteak beste eskoletako testuliburuak itzultzen. Bestalde, Asterix eta Obelix bildumako komikiak euskaratzen ditu. Bertsolari irakasle lanetan ere ibili da Donostiako eta Hondarribiko ikastetxeetan. Obaneuke erromeria taldean panderoa eta gitarra jotzen ditu.

2014an bertsotara itzuli zen, eta finalista izan zen Xilaba txapelketan. 2017ko Bertsolari Txapelketa Nagusian parte hartu zuen, eta finalaurrekoetara iritsi zen. Halaber, agurrean Carles Puigdemonti eskaini zion bertsoa birala egin zen.

2015ean ETB1eko Zuek hor saioan aritu zen gonbidatuei bertsoak abestuz, Aitzol Barandiaran ordezkatuz. 2017tik aurrera Gure kasa saiko kolaboratzailea izan zen, 3 denboraldiz, 2020an saioa amaitu zen arte. 2020ko irailetik aurrera arratsaldeko Biba zuekǃ saioa aurkezten du Xabier Sukiarekin batera. 2020an gabon gaueko Gabonǃ Kantatzera gatozǃ saio berezia aurkeztu zuen. Horretaz gain, Gaztea irratiko Dida eta Euskadi Irratiko Faktoria saioetako kolaboratzailea da. 2022an 10garrena fikziozko podcastean ahotsa jarri zuen, cameo gisa bere burua antzeztuz.

Bertso txapelketak 

2009ko txapelketaren ondoren bertsoak utzi bazituen ere, 2014an berriz taularatu zen Xilaba xapelketan, gehien bat gozatzeko helburuarekin.
 Bertsolari Txapelketa Nagusia
 finalaurrekoak (2): 2017, 2022
 Xilaba Bertsulari Xapelketa: txapeldun ordea 2014an.
 finalista: 2008, 2014, 2016
 Euskal Herriko Eskolarteko Txapelketa:
 Txapelduna (3): 2004 (txikitan); 2005 eta 2007 (handitan)

Sariak 
 Berritxu saria (1): 2006
 Hernandorena saria (1): 2007
 Zarauzko Kopla Txapelketa (1): 2007
 Osinalde saria (1): 2009
 Abra saria (1): 2009

Telebistako lanak

Erreferentziak

Kanpo estekak 
 «Maddalen Arzallus», Bertsozale.eus.
 «Maddalen Arzallus», Bertsoa.eus.
 «Maddalen Arzallus», ETB.eus
 Maddalen Arzallus, Doraemon eta Puigdemont bideoa (Youtube, BaleikeKE 2017-11-02), Irunen izandako Bertsolari Txapelketako agurrean, bertso hauek abestu zituen Maddalen Arzallusek.
 Maddalen Arzallus: 'Itsasoan urak handi' bideoa (Youtube, ETB 2014-07-22), EITBko "Tumatxak" saioan Julen Lekuonaren "Itsasoan urak handi" kantuaren bertsioa Mikel Larrañagarekin.

Hendaiarrak
Lapurdiko bertsolariak
Emakume bertsolariak
Euskal Herriko Unibertsitateko ikasleak